CELEX: C2006/022/37
Language: et
Date: 2006-01-28 00:00:00
Title: Kohtuasi T-415/05:  25. novembril 2005  esitatud hagi — Kreeka Vabariik  versus  Euroopa Ühenduste Komisjon

28.1.2006   
            
            
               ET
            
            
               Euroopa Liidu Teataja
            
            
               C 22/19
            
         25. novembril 2005 esitatud hagi — Kreeka Vabariik versus Euroopa Ühenduste Komisjon
   (Kohtuasi T-415/05)
   (2006/C 22/37)
   Kohtumenetluse keel: kreeka
   Pooled
   
      Hageja: Kreeka Vabariik (esindajad: A. Samoni ja P. Mylonopoulos)
   
      Kostja: Euroopa Ühenduste Komisjon
   Hageja nõuded
   
               —
            
            
               tühistada osaliselt või täielikult komisjoni 14. septembri 2005. aasta otsus KOM(2005) 2076 lõplik;
            
         
               —
            
            
               mõista kohtukulud välja kostjalt.
            
         Väited ja peamised argumendid
   Kreeka riikliku lennundusettevõtja “Olympiaki Aeroporia” erastamise raames loodi uus ainuüksi õhutranspordi teenust osutav ettevõtja “Olympiakes Aerogrammes” (edaspidi “NOA”), ning endise ettevõtja õigusjärglase, uue nimega “Olympiaki Aeroporia-Ypiresies A.E.” (edaspidi “OA”), hooleks jäid kõik ülejäänud tegevused, eelkõige maapealsete teenuste osutamine ning lennukite hooldus ja parandamine. Vaidlustatud otsuses jõudis komisjon järeldusele, et NOA-le ja OA-le on makstud riigiabi, mis on asutamislepinguga vastuolus järgmistel põhjustel:
   
               —
            
            
               NOA maksis lennukite allrendi eest madalamat renti kui peamiste liisingute eest, kahjustades seega Kreeka riiki ning OA-d;
            
         
               —
            
            
               NOA aktiva osad olid selle ettevõtja loomise hetkel ülehinnatud;
            
         
               —
            
            
               Kreeka riik maksis OA-le rahasummasid ning tasus OA asemel viimase teatavad laenude tagasimaksed ning liisingmaksed;
            
         
               —
            
            
               Kreeka riik võimaldas OA-l jätkuvalt jätta tasumata maksud ning sotsiaalkindlustuse sissemaksed.
            
         Oma hagis vaidlustab Kreeka esiteks otsuse osa, milles viidatakse NOA poolt makstavatele lennukite rendisummadele. Sellega seoses väidab Kreeka, et tegemist ei ole riigiabiga ja et seega rikub vaidlustatud otsus EÜ artikli 87 lõiget 1. Kreeka arvates tegutsesid nii OA kui ka Kreeka riik selliselt, nagu oleks tegutsenud ükskõik milline mõistlik ettevõtja; lisaks on NOA makstavad rendisummad kooskõlas turuhindadega. Selles kontekstis viitab Kreeka põhjenduskohustuse rikkumisele vaidlustatud otsuses.
   Vaidlustatud otsuse selle osaga seoses, milles viidatakse NOA aktiva osade väärtusele, leiab Kreeka, et komisjon on teinud ilmse vea OA-lt NOA-le üle kantud aktiva osade koguse hindamisel ja et komisjoni järeldused selles küsimuses ei ole põhjendatud. Igal juhul leiab Kreeka, et põhjendamata on ka vaidlustatud otsuse osa, mille kohaselt tingimused päästmisabi andmiseks ning EÜ artikli 87 lõike 3 kohaldamiseks ei ole täidetud, ja väidab samuti, et komisjon on selles küsimuses andnud eksliku õigusliku hinnangu.
   Mis puudutab Kreeka riigi poolt teatavate laenude tagasimaksete ja liisingmaksete tasumist, siis leiab Kreeka, et tasus nimetatud maksed temal lasuva käendaja vastutuse tõttu enne eelneva asjassepuutuva komisjoni otsuse vastuvõtmist sõlmitud käenduslepingu alusel, kusjuures nimetatud otsus hõlmas ka käendust. Kreeka märgib, et pärast nimetatud summade tasumist järgis ta Kreeka õiguses ette nähtud menetlust nende summade tagasi saamiseks OA-lt. Nende kinnituste alusel viitab Kreeka vaidlustatud otsuse põhjendamatusele, mis tõi tema arvates kaasa ilmselt ebaõige õigusliku hinnangu.
   Mis puudutab otsuse seda osa, milles järeldatakse, et NOA on OA õigusjärglane, siis esitab Kreeka rea argumente komisjoni hinnangu ümberlükkamiseks ja viitab selle põhjal EÜ artikli 87 lõike 1 ja EÜ artikli 88 lõike 2 rikkumisele ja põhjenduse puudumisele.
   Samuti märgib Kreeka, et on rikutud õigust olla ära kuulatud ning hea halduse põhimõtet, kuna ta leiab, et talle ei antud võimalust esitada oma seisukoht seoses komisjoni taotlusel iseseisvate ekspertide koostatud analüüsiga. Lõpuks viitab Kreeka proportsionaalsuse põhimõtte rikkumisele ja põhjenduse puudumisele, kuna vaidlustatud otsusega nõutakse perioodile 2002 — 2004 vastava abi tagasinõudmist ka NOA-lt, kes alustas tegevust alles 11. detsembril 2003.